“Àꞌnùn pe ukupù auyaꞌnokon yau,
enupantok uya kupù auyaꞌnokon màlà.
Ukàipùnù yekamappo uya màlà tùulon àpùikattà kon woton yeunottoppe ya,
apyauꞌnokon tùwechi woton tàwàlàlà.
Ailon Akkwalù.
Sàlà wolù yawon kon uya yepolo pen màlà,
masapùla yene tùuyaꞌnokon molopai ittu tùuyaꞌnokon pùla iwechi pàk.
Tùse mùkkàlà mùttuyatàik masapùla apyauꞌnokon iwechi pàk molopai ayauꞌnokon nàlà iwechi màlà.
“Tewincha ànàmà kon uya pen màlà ichan pùnon kasa,
apyakùꞌnokon uyàpù màlà.
Tachin pe kulu sàlà wolù yawon kon uya uyene pen màlà.
Tùse amyamlo uya màlà uyene.
Masapùla wemapù pàk,
ewemapù kon nàlà màlà.
Màlà wei uyàssak yattai ittu auyaꞌnokon màlà iulà wechi Ukàipùnù yau molopai amyamlo wechi uyau molopai iulà wechi ayauꞌnokon.
“Ànùꞌlà enupantok uya yanùnnài molopai ikuꞌnài mùkkàlà uyiꞌnùnmanài.
Ànùꞌlà tùꞌnùn pe ukussaiꞌnùk wechi nàlà màlà Ukàipùnù pùnùn pe,
uꞌnùn pe nàlà màlà ikupù uya molopai usenpoika màlà ipyak,”
tukaik.
Judas,
Judas Iscariot pen,
uya Jesus yekamappoppù,
“Itepulu,
atta ken uchi eusenpoika ina piyak,
sàlà wolù yawon kon piyak eusenpoikaiꞌma pùla?”
tukaik.
Jesus uya yeikuppù,
“Ànùꞌlà tùꞌnùn pe ukuꞌnài wechi yau,
enupantok uya maimu yawàlà iwechi màlà.
Molopai Ukàipùnù uya tùꞌnùn pe ikupù màlà,
molopai ina uyàpù màlà ipyak,
ipyau emasse.
Ànùꞌlà tùꞌnùn pe pùla ukuꞌnài wechi enupantok uya maimu yawàlà pen màlà.
Uselupa metayatàiꞌnùk màlà umaimu pen,
tùse Ukàipùnù uyeunoꞌnàippù winàpaino.
“Sàlà yamùk yekamasak uya man àpàkùꞌnokon apyauꞌnokon nùppù wechi kùlottau.
Tùse àpùikattà kon woton Wakù Akkwalù yeunoko màlà Ukàipùnù uya uyesek yai.
Mùkkàlà uya màlà tamùꞌnawolon pàk eyenupa kon.
Molopai tamùꞌnawàlà unekamappù àpàkùꞌnokon nepù ya màlà ittu kon pa.
“Wàlàkkaꞌnàtok nàmà uya sàlà apyauꞌnokon,
uwinàpaino wàlàkkaꞌnàtok tùlù uya eyemyakùꞌnokon.
Sàlà wolù nùtùlù yekkwa pen tùtùyaik.
Eyewan kon kùttaimelunpatak molopai kesenalippatàu.
Yetasak auyaꞌnokon man àpàkùꞌnokon,
‘Utà sàlà molopai uyàpù tuꞌma màlà apyakùꞌnokon,’
te uya.
Àꞌnùn kon pe ukupù auyaꞌnokon yau,
autauchinpa kon màlà Ukàipùnù piyak utà pàk,
masapùla Ukàipùnù mùkkàlà eke uyentaino.
Sàlàichi tekamapàssaik àpàkùꞌnokon iwekkupù wapiya,
iwekkupù yau nen uchi ailon te kon pa.
Màlà yentak lùiwa àpokonpeꞌnokon uselupa pen sàlà,
masapùla sàlà wolù yepulu nùyàssan.
Tùse uyaꞌchi ya pen màlà.
Tùse sàlà wolù yawon kon uya Ukàipùnù kupù uya uꞌnùn pe ittu toppe màlà Ukàipùnù uya uyapyontàtok yawàlà ikupù uya.
“Eꞌwuluukatàk kon,
utànpaiꞌnokon talàpai,”
teppù Jesus uya tùnenupa ton pàk.